**Ministru kabineta noteikumu projekta “Noteikumi par sākuma termiņu reflektantu reģistrācijai un uzņemšanai augstskolās un koledžās 2018.gadā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums |  Ministru kabineta noteikumu projekts “Noteikumi par sākuma termiņu reflektantu reģistrācijai un uzņemšanai augstskolās un koledžās 2018.gadā” (turpmāk – projekts) izstrādāts, pamatojoties uz Augstskolu likuma 46.panta sesto daļu, kas nosaka, ka Ministru kabinets katru gadu nosaka sākuma termiņu reflektantu reģistrācijai un uzņemšanai augstskolās un koledžās pirmajā gadā pēc vidējās izglītības iegūšanas. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets katru gadu nosaka sākuma termiņu reflektantu reģistrācijai un uzņemšanai augstskolās un koledžās pirmajā gadā pēc vidējās izglītības iegūšanas, tādējādi nodrošinot, ka augstskolas un koledžas pirms reģistrācijas un uzņemšanas sākuma termiņa neslēdz ar studijām saistītus līgumus ar iespējamajiem reflektantiem.Augstskolu likuma 46.panta sestā daļa nosaka, ka Ministru kabinets katru gadu nosaka sākuma termiņu reflektantu reģistrācijai un uzņemšanai pirmajā gadā pēc vidējās izglītības iegūšanas. Proti, Augstskolu likuma 46.panta sestā daļa dod deleģējumu Ministru kabinetam noteikt datumu, par kuru ātrāk augstskolas un koledžas nedrīkst veikt reģistrāciju un uzņemšanu. Tas nodrošina, ka augstskolas un koledžas nevar slēgt ar studijām saistītus līgumus ar studēgribētājiem, tādējādi aizsargājot studētgribētājus no saistību uzņemšanās, pirms tie ir uzņemti konkrētā studiju programmā. Tas ļauj izvairīties no situācijām, kad studētgribētājs noslēdz kādu līgumu un jau veic studiju maksas samaksu, taču vēl nav uzņemts studiju programmā un arī tam netiek garantēta uzņemšana studiju programmā. Līdz ar to deleģējums noteikt sākuma termiņu reģistrācijai un uzņemšanai veic tiesisko interešu aizsardzības funkciju.Līdz šim reflektantu reģistrācijas un uzņemšanas sākuma termiņš personu, kuras ieguvušas vidējo izglītību Latvijā, uzņemšanai augstskolās un koledžās katru gadu tika noteikts, ņemot vērā Ministru kabineta 2010.gada 6.aprīļa noteikumu Nr.335 “Noteikumi par centralizēto eksāmenu saturu un norises kārtību” 127.punktā, kas paredz, ka vispārējās vidējās izglītības sertifikātus Valsts izglītības satura centrs izsniedz piecu nedēļu laikā pēc attiecīgā mācību gada beigām, noteikto.Sākot ar 2012.gadu tika noteikts agrāks termiņš to reflektantu reģistrācijai un uzņemšanai augstskolās un koledžās, kas ieguvuši vidējo izglītību ārvalstīs, jo saskaņā ar Augstskolu likuma 46.panta trešo daļu personas, kuras ir ieguvušas vidējo izglītību ārvalstīs, var uzņemt augstskolās un koledžās pilna un nepilna laika bakalaura un profesionālajās studiju programmās, kurās uzņemšanas prasība ir iepriekš iegūta vidējā izglītība, bez centralizēto eksāmenu kārtošanas. Līdz ar to bija iespēja ārvalstu potenciālajiem reflektantiem noteikt ātrāku reģistrācijas un uzņemšanas sākuma termiņu.Projekta 2.punkts paredz, ka reflektantu reģistrācijas un uzņemšanas sākuma termiņš augstskolās un koledžās visiem reflektantiem ir 2018.gada 1.marts, tādējādi dodot iespēju augstskolām un koledžām organizēt agrāku personu, kas ieguvušas vidējo izglītību ārvalstīs, uzņemšanu un organizēt pirmsuzņemšanu personām, kas iegūst vidējo izglītību Latvijā, ar nosacījumu, ka tiks sasniegts noteikts līmenis centralizētajos eksāmenos. Kā arī ātrāka termiņa noteikšana ļaus augstskolām un koledžām reģistrāciju un uzņemšanu īstenot ilgāku laiku, jo beigu termiņa noteikšana ir katras augstskolas un koledžas kompetencē. Līdz ar to augstskolas un koledžas varēs noteikt tik ilgu reģistrācijas un uzņemšanas periodu, lai reģistrēties studijām un iesniegt visus nepieciešamos dokumentus varētu visas studētgribētāju grupas. Reģistrācijas un uzņemšanas procesā izšķiroša nozīme nav reģistrācijas brīdim. Saskaņā ar Ministru kabineta 2006.gada 10.oktobra noteikumu Nr.846 “Noteikumi par prasībām, kritērijiem un kārtību uzņemšanai studiju programmās” 8.punktu uzņemšanai studiju programmā augstskolā vai koledžā rīko atklātu un vienlīdzīgu konkursu saskaņā ar augstskolas vai koledžas uzņemšanas noteikumiem, un konkursa mērķis ir atlasīt atbilstošākos pretendentus izvēlētājā studiju programmā. Proti, normatīvajā regulējumā ir noteikts, ka primāri ir sekmības rādītāji, jo uzņemti tiek atbilstošākie pretendenti, nevis tie, kas pirmie reģistrējās. Ņemot vērā to, ka beigu termiņu nosaka pašas augstskolas un koledžas, augstskolas un koledžas reģistrāciju un uzņemšanu organizēs tik ilgi, lai reģistrēties studijām varētu arī pretendenti, kas visus nepieciešamos dokumentus iegūs tikai vasarā. Augstskolas un koledžas interesēs ir, lai studējošais izvēlas studēt attiecīgajā augstskolā un koledžā, līdz ar to augstskolas un koledžas nenostādīs nelabvēlīgā situācijā tos studētgribētājus, kas vidējo izglītību ieguvušas 2018.gada vasarā. Augstskolas un koledžas konkurē par mazo studējošo skaitu, līdz ar to rēķinās ar lielas studētgribētāju daļas (personas, kas ieguvušas vidējo izglītību šajā gadā) interesēm.Augstskolas un koledžas rīko vienotu uzņemšanu gan tiem reflektantiem, kas vidējo izglītību iegūst šajā gadā, gan tiem, kas to jau ir ieguvuši ātrāk, līdz ar to tiek noteikts ātrāks reģistrācijas un uzņemšanas termiņš, lai neierobežotu augstskolas un koledžas, kā arī neuzliktu par pienākumu augstskolām un koledžām reģistrāciju un uzņemšanu rīkot vairākkārtīgi. |
|  3. | Projekta izstrādē iesaistītās institūcijas | Izglītības un zinātnes ministrija. |
|  4. |  Cita informācija | Izglītības un zinātnes ministrija plāno izstrādāt grozījumus Augstskolu likuma 46.panta sestajā daļā, paredzot, ka sākuma termiņš reflektantu reģistrācijai un uzņemšanai nav jānosaka katru gadu, jo šāds termiņš var būt katru gadu viens un tas pats. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz visām Latvijas augstskolām un koledžām, kas uzsāk reflektantu reģistrāciju un uzņemšanu– 52 augstākās izglītības iestādēm, divām ārvalstu augstskolu filiālēm. Projekta tiesiskais regulējums attiecas arī uz tiem augstskolu un koledžu reflektantiem, kas reģistrēsies studijām studiju programmās pirmajā gadā pēc vidējās izglītības iegūšanas, kurās uzņemšanas prasība ir iepriekš iegūta vidējā izglītība, kā arī reflektantiem, kas vidējo izglītību ieguvuši ārvalstīs. |
|  2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus. |
|  3. | Administratīvo izmaksu monetārs novērtējums |  Nav. |
|  4. |  Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta izsludināšanas Valsts sekretāru sanāksmē ar Izglītības un zinātnes ministrijas 2017.gada 13.novembra vēstuli Nr.01-06e/4226 lūgts Rektoru padomi un Latvijas Koledžu asociāciju sniegt viedokli par projektu. |
|  2. | Sabiedrības līdzdalība projekta izstrādē | Latvijas Rektoru padome un Latvijas Koledžu asociācija ir sniegusi viedokli par projektu. |
|  3. | Sabiedrības līdzdalības rezultāti | Latvijas Rektoru padome un Latvijas Koledžu asociācija atbalsta projektu. |
|  4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Augstskolas un koledžas – 52, ārvalstu augstskolu filiāles – 2. |
|  2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. |
|  3. | Cita informācija | Nav. |

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

L.Upīte, 67047816

Linda.Upite@izm.gov.lv